b"\n_START_ARTICLE_\nIlipa\n_START_PARAGRAPH_\nIlipa (\xe1\xbc\xbc\xce\xbb\xce\xb9\xcf\x80\xce\xb1) fou una ciutat d'Hisp\xc3\xa0nia al territori dels turdetans, tamb\xc3\xa9 anomenada Ilpa, que despr\xc3\xa9s fou part de la prov\xc3\xadncia d'Hisp\xc3\xa0nia Ulterior (reanomenada B\xc3\xa8tica) i del convent jur\xc3\xaddic d'Hispalis, situada a la dreta del riu Betis (Guadalquivir). A la rodalia tenia mines de plata. Les seves ru\xc3\xafnes s\xc3\xb3n a Pe\xc3\xb1aflor, terme d'Alcal\xc3\xa1 del R\xc3\xado (Sevilla)_NEWLINE_La primavera del 206 aC es va lliurar en aquesta ciutat la batalla d'Ilipa entre cartaginesos i romans. Els cartaginesos havien estat derrotats a Baecula i Roma controlava la zona d'influ\xc3\xa8ncia cartaginesa a Hisp\xc3\xa0nia excepte la vall del Betis on Cartago tenia concentrades les tropes, a la vora d'Ilipa. Escipi\xc3\xb3 va reclutar forces entre les tribus d'Hisp\xc3\xa0nia i encara que les seves forces eren inferiors en nombre estaven prou motivades. La batalla es va lliurar al lloc conegut per Vado de las Estacas, no lluny de la ciutat i els romans van triomfar. Pels mutilats d'aquesta batalla es va fundar It\xc3\xa0lica. Molts hispans de l'ex\xc3\xa8rcit cartagin\xc3\xa8s van desertar o simplement se'n van anar i el general Asdr\xc3\xbabal es va retirar d'Hisp\xc3\xa0nia."